Jens Rohde (V), 2002-03-12:
Jeg kan til en start oplyse, at det altså ikke kun er Venstre, der har rost Farum Kommune på forskellige områder.
Det er så sandelig også den tidligere regerings ministerier i forskellige pjecer og budgetredegørelser.
Bare for at få det på plads, men det kan vi tage en diskussion om senere.
Jeg vil sige, det lyder lidt på fru Line Barfod, som om
hun egentlig dybest set har lyst til at afskaffe det kommunale selvstyre og så forbyde alt, hvad Enhedslisten ikke bryder sig om.
Så skal man være varsom med at rose sine egne, men jeg vil dog sige, at navnlig indenrigs- og sundhedsministerens redegørelse heroppefra viser, at vi her har en regering, som griber til handling. Når man kigger på Farum og alt det, som nu oprulles, og som vi også har hørt indenrigs- og sundhedsministeren drage frem her, så er der ingen tvivl om - det skal jeg gerne erkende - at vi har med en sag at gøre, som er meget speciel, ubehagelig og beklagelig. Det vil jeg gerne begynde med at understrege. Udviklingen eller - skulle jeg måske sige - indviklingen i Farum skal vække til eftertanke.
Der er ikke nogen, der har interesse i, at sådan en situation opstår igen, og derfor er vi i Venstre også meget bevidste om, at det er vigtigt at drage en lære af Farumsagen.
Men det påhviler os også at lede opmærksomheden hen på, hvor vigtigt det er at tage det kommunale selvstyre alvorligt.
Vi har som borgere et ansvar, når vi træffer vores valg, og man har som medlem af kommunalbestyrelsen et betydeligt ansvar for forvaltningen af sin kommune.
Samtidig ligger der naturligvis også et stort ansvar hos embedsstanden.
Som afdelingschef Kim Herlev Jørgensen fra KL siger i Ugebrevet Mandag Morgen: Hvis magten korrumperer, så er der to sider af det.
Historien om Farum er selvfølgelig en historie om en borgmester, for hvem målet tilsyneladende har helliget midlet.
Og uanset om borgmesteren har truffet beslutningerne for egen vindings skyld eller ej, så kan det naturligvis ikke godtgøre, at man bryder bestemmelserne i styrelsesloven og således sætter kommunens økonomi ud på gyngende grund.
Det synspunkt er der ikke to meninger om i Venstres folketingsgruppe.
Men når det er sagt, så bliver vi altså også nødt til at indskærpe, at hvert enkelt kommunalbestyrelsesmedlem har et ansvar for, at tingene går ordentligt for sig.
Styrelsesloven rummer en lang række bestemmelser, der allerede i dag giver vide rammer for at sikre både medlemmerne og tilsynsrådet muligheder for at få den nødvendige indsigt og træffe de nødvendige forholdsregler og beslutninger.
Det har indenrigsministeren også redegjort for.
Men hertil vil jeg gerne sige, at Farum stadig fremstår som mønsterkommune, når det gælder om at få folk i beskæftigelse, og når det gælder om integration.
Jeg vil også kunne nævne andre ting, som er helt i overensstemmelse med loven, som mange er særdeles glade for i Farum, og som også er blevet rost betragteligt af den tidligere regering, og hvor man kan se nogle meget positive tal i Indenrigsministeriets nøgletal.
Det vil derfor ikke alene være forkert, men også uklogt, hvis denne her sag skal få alt, hvad der er foregået i kommunen, til at fremstå som værende af det dårlige.
Mange kommuner har jo fulgt Farums eksempler på integrations- og beskæftigelsesområderne, og de resultater, som er skabt, bliver jo ikke dårligere af, at vi nu har en situation i Farum, som jeg som Venstremand såmænd skal være den første til at beklage.
Men jeg vil i forlængelse af den beklagelse, som er meget ærligt ment, så også godt sige, at jeg har svært ved at se,
at de ting, som der nu sættes spørgsmålstegn ved i Farum, skulle være et udslag af liberalisme som ideologi.
Der er jo ret beset ikke meget liberalisme i ulovlige låntagninger.
Det har heller ikke noget med liberalisme at gøre, når en borgmester bruger af deponerede midler.
Det er så en afgørelse og nogle valg, som skal træffes mellem borgerne i Farum og kommunalbestyrelsen og borgmesteren.
Derfor vil jeg tillade mig at sige, at når nogle blander selve liberalismen som ideologi ind i de her problemstillinger, så skyder man altså over målet og gør liberalismen uret, uagtet om man så kan lide liberalismen eller ej. Vi kan alle, også i Venstre, se, at der er foregået ting i Farum, som aldrig burde være sket.
Det gør i hvert fald ikke mig mindre liberal af den grund, og det får mig ikke til at sætte spørgsmålstegn ved liberalismen som grundidé.
Hvis man skulle følge den tanke og konsekvens til dørs, som man jo så prøver på at spille på rent ideologisk på grund af nogle uregelmæssigheder, så burde der jo heller ikke være flere socialister tilbage, og det kan jeg jo konstatere, at der er. Men jeg vil gerne, og Venstre vil gerne være med til at se på, om vi kan gøre noget for at sikre, at ting ikke bare får lov til at løbe løbsk, uanset hvem der har magten.
Liberalisme er jo heller ikke det samme som anarki.
Og vi vil meget gerne se på, om den egenkontrol, som kommunerne har såvel juridisk som økonomisk, er tilstrækkelig.
Dog, som jeg sagde før, med stadig respekt for det kommunale selvstyre.
Vi må ikke på grund af en enkelt sag, som godt nok er alvorlig, bevæge os ud i en undergravning af det kommunale selvstyre, som skader de mange kommuner, hvor tingene jo kører helt efter bogen.
Nu undersøges forholdene i Farum, og det ansvar, som skal placeres, det skal naturligvis placeres, og konsekvenserne skal drages deraf.
Det bifalder vi og støtter
vi i Venstre.
Men så vil vores opgave også være at se fremad, så vi kan sikre, at borgerne kan leve trygt under det kommunale selvstyre, for det er dybest set det, som er vores opgave.
Derfor støtter Venstre også varmt indenrigsministerens tanke om at bruge Farumsagen og erfaringerne derfra fremadrettet i forhold til de ændringer af styrelsesloven, som ministeren har bebudet kommer i næste folketingssamling.
Venstre vil i den forbindelse se frem til et bredt samarbejde med Folketingets partier om denne opgave.